**Árvíz**: a folyó vízszintje hirtelen hóolvadás, jégtorlódás vagy heves esőzések következtében megemelkedik, kilép a medréből és a vízzel nem borított földterület ideiglenesen víz alá kerül. Víz alá kerülhetnek lakott területek, ipari és más objektumok, termőföldek; sérülhetnek a víz-, gáz-, villamos és hírközlő berendezések; fertőzés és járványveszély alakulhat ki.

Hazánkban három nagy csoportja van: a jégtorlódásból adódó jeges árvíz, az egyszerre olvadó hótömegből keletkező tavaszi árvíz, illetve a nagy tavaszi, vagy nyári esőzésekből keletkező zöldár.

**Villámárvíz**: nagy mennyiségű lokális csapadék rövid idő alatti lehullása következtében medrükből kilépő kisvízfolyások.

A villámárvíz hasonló az árvízhez, ugyanakkor az esemény lefolyása sokkal gyorsabb. A rövid idő alatt, nagy intenzitással lehulló csapadék több, mint amit a talaj el tud vezetni, így a felszínen gyorsan megjelenik a lefolyás, és az hirtelen eljut a településre. Ezen eseményeknél nemcsak a csapadékmennyiséget, hanem a domborzatot, a talajt és a felszínborítást, illetve a földhasználat paramétereit is figyelembe kell venni.

**Gátszakadás:** a gát a víz útjába állított mesterséges létesítmény, amely magas víznyomásnak van kitéve. Heves esőzés, hóolvadás vagy földmozgás, esetleg az állatok rongálása a gát összeomlását okozhatja, amely következtében hirtelen nagy mennyiségű víz zúdulhat a környezetre.

A rendelkezésre álló idő és a vízszint várható magasságának függvényében a következő lépéseket ajánlott megtenni:

* Készítsen elő zseblámpát, elemes rádiót, mobiltelefont, illetve ezekhez tartalék elemeket és akkumulátorokat!
* Szerezzen be megfelelő védőruházatot: gumicsizmát, vízhatlan ruhákat, kesztyűt!
* Az udvarról vigyen be a lakásba minden olyan dolgot, amit a víz elsodorhat, vagy amiben kárt tehet!
* Értéktárgyait, háztartási eszközeit vigye fel a padlásra, illetve az emeletre, vagy szállítsa el azokat!
* Ha van rá lehetősége, segítsen a szomszédainak, ismerőseinek vagy jelentkezzen a hatóságoknál önkéntesnek.

**Magatartási szabályok árvíz, kitelepítés esetén:**

* A megáradt folyóvíz kiszámíthatatlan, ne menjen bele!
* Ha elöntött területen, úttesten gyalogosan kell áthaladni, legalább ketten induljanak el, hogy segítséget tudjanak nyújtani egymásnak! Előtte győződjenek meg a víz mélységéről, és vegyenek fel megfelelően védő lábbelit! A leszakadt villanyvezeték életveszélyes!
* Figyelje a külső tájékoztatást, ha lehet a televízió és a rádió híradásait, a hangosbeszélőt, a szirénát!
* Ne telefonáljon, csak segélykérési céllal, mert a mentőerőknek szükségük lehet a vonalakra!
* Ha a hatóság a lakóhely elhagyására szólít fel, kövesse az utasításokat!
* Kitelepítés során érvényesül a család együtt tartásának elve.
* Mielőbb térjen vissza a lakásába, hogy a kitelepítésre, kimenekítésre a család együtt tudjon felkészülni!
* Ha a veszélyhelyzet bekövetkeztekor a tanulók az iskolában tartózkodnak, az osztályok tanulóiért a nevelő felel, ő viszi őket a kitelepítési gyülekezőhelyre, a befogadási helyen leadja a névsorukat.
* Készítse össze családja számára hátizsákban vagy válltáskában – hogy a keze szabadon maradjon – a legszükségesebb személyes felszereléseket (veszélyhelyzeti csomag)!
* A lakásból való távozáskor zárja el a víz-, gázvezetéket, kapcsolja le az áramot!
* Csukja be az ablakokat, az ajtókat kulccsal zárja be!
* A kályhákban, tűzhelyekben égő tüzet oltsa el!
* A megadott gyülekezőhelyet lehetőleg gyalog közelítse meg, a kijelölt útvonalon!
* Csoportosan közlekedjen, hogy segíthessenek egymáson!
* Ne hallgasson a rémhírekre, ne terjessze azokat!
* Mindenki eldöntheti, hogy a kijelölt befogadóhelyre vagy rokonokhoz, ismerősökhöz megy.
* A gyermekekre, idősekre és betegekre különösen oda kell figyelni. A gyülekezőhelyen be kell jelenteni a mozgásképtelen betegeket, akiket a mentőegységek szállítanak el, de magukra hagyni őket nem szabad!
* Ne veszélyeztesse senki az életét a család értékeinek védelmével, mert a hátramaradt ingatlanok, egyéb vagyontárgyak őrzését a rendőrség, polgárőrség, őrző-védő szervezetek végzik!
* Ne kíséreljen meg átkelni a hömpölygő vízen, mivel nem ismeri annak mélységét és sodrásának erejét – már a 20 centiméter magasságú vízfolyás is ledöntheti az embert a lábáról.
* Autóval se kísérelje meg az átkelést az áradaton – már a 30-40 centiméter mélységű víz is károsíthatja gépjárművét olyan mértékben, hogy az leálljon.

**Veszélyhelyzeti csomag**: könnyen szállítható, max. 20 kg súlyú csomag, feltüntetve rajta a tulajdonos neve.

Tartalmazza:

* a személyi okmányokat, értéktárgyakat, készpénzt, bankkártyát,
* két-három napi élelmiszert – konzerv, nem romlandó élelmiszer –, egy liter ivóvizet (szükséges naponta 3000-3600 kalória),
* az évszaknak megfelelő lábbelit, felsőruházatot, fehérneműt,
* tisztálkodási eszközöket,
* rendszeresen használt gyógyszereket, gyógyászati segédeszközöket (a gyógyszerérzékenységet jelezni kell),
* takarót (esetleg hálózsákot, gumimatracot)
* ha van, hordozható rádiót,
* a gyermek kedves játékát, megnyugtatásul.

**Tudnivalók a visszatelepítésről**

A veszély elmúltával a kitelepített lakosság visszatérhet a lakóhelyére. A visszatérés lehetőségének a megállapítása a katasztrófavédelmi és a vízügyi szakemberek feladata.
Akiket szervezett formában telepítettek ki, azokat szervezett formában is telepítik vissza.

Amennyiben önállóan tér vissza, ezt feltétlenül jelezze lakhelyén!

* A településre csak akkor szabad visszatérni, ha megtörtént a fertőtlenítés.
* Ha az orvosok javasolják, adassa be a védőoltást!
* Ha a házán, lakásán repedéseket, töréseket lát, kérje a szakemberek véleményét lakása biztonságát illetően!
* Ha romosodást talál, a romok eltakarítása nagy körültekintést igényel, mert a romok mozgatása újabb omlást idézhet elő. Soha ne kezdjen egyedül a munkához, kérje a szakemberek segítségét!
* Az állati tetemeket, szemetet, amelyet a víz hordott az udvarára, kertjébe, ne ássa el! A szakemberek begyűjtik azokat.
* A vizet, villanyt, gázt csak a vezetékek és a hálózat ellenőrzése után lehet visszakapcsolni.
* Az átázott elektromos készülékeket, a gázkazánt, konvektorokat üzembe helyezés előtt vizsgáltassa meg szakemberekkel!
* A vezetékes víz használata a hatóságok engedélye alapján történhet meg.
* A kút vize sokáig alkalmatlan még emberi, állati fogyasztásra, használata csak fertőtlenítés és ellenőrzés után lehetséges.

Készült a KEHOP-1.1.0-15-2016-00003 Katasztrófakockázat-értékelési rendszer elnevezésű projekt eredményeinek felhasználásával.